KIRJALLINEN KYSYMYS E-3219/97 neuvostolle esittäjä(t): Ursula Schleicher (PPE) (15. lokakuuta 1997)

Aihe: Oikeudellinen perusta, 43 ja 100 a artikla

BSE-problematiikan myötä on ilmaantunut huomattavia epäkohtia kaikilla mahdollisilla tasoilla, myös mitä tulee Euroopan unionin organisaatioon tai sen lainsäädäntään. Euroopan parlamentin tutkintavaliokunnan vaatimusten mukaan Euroopan komissio on - sen lisäksi, että se on ryhtynyt organisatorisiin toimenpiteisiin - varmistanut sen, että tulevaisuudessa kaikkien elintarvikeoikeuteen tai terveyspolitiikkaan liittyvien yhteisön oikeudellisten määräysten oikeudellisena perustana on 100 a artikla. Euroopan komissio on toiminut tämän mukaisesti ja muuttanut tällä hetkellä lainsäädäntäprosessissa vireillä olevien ehdotusten oikeudelliseksi perustaksi 100 a artiklan 43 artiklan sijaan.

Neuvosto on tehnyt tyhjiksi Euroopan parlamentin ja Euroopan komission pyrkimykset kumoamalla edellä mainitun toimenpiteen, kuten viimeksi käsitellessään direktiiviä hedelmien ja vihannesten torjunta-ainejäämien enimmäismäärien vahvistamisesta. Tietojeni mukaan neuvosto aikoo ottaa parlamentin ja komission pyrkimysten vastaisesti 43 artiklan oikeudelliseksi perustaksi myös käsitellessään muutettua ehdotusta neuvoston direktiiviksi kolmansista maista yhteisöön tuotavien tuotteiden eläinlääkärintarkastusten järjestämisestä koskevista periaatteista (KOM(97)0321).

Eikö neuvosto ole sitä mieltä, että Euroopan yhteisöjen uskottavuus kärsii, erityisesti ottaen huomioon sen vakaan pyrkimyksen toimia BSE:stä aiheutuvien vaarojen ehkäisemiseksi?

Vastaus (16. helmikuuta 1998)

1. Valitessaan säädökselle oikeudellista perustaa neuvosto tukeutuu Euroopan yhteisöjen tuomioistuimen vakiintuneeseen oikeuskäytäntöön, jonka mukaan, vaikka kyseenä olevassa lainsäädäntötoimessa säädetään samanaikaisesti yhteiseen maatalouspolitiikkaan liittyvistä ja muista tavoitteista, joihin pyritään erityismääräysten puuttuessa perustamissopimuksen 100 a artiklan perusteella, ei kyseistä artiklaa voida tulkita niin, että se rajoittaisi perustamissopimuksen 43 artiklan soveltamista. Yhteisen maatalouspolitiikan tavoitteisiin pyrittäessä ei myöskään voida jättää ottamatta huomioon yleisen edun mukaisia vaatimuksia, kuten kuluttajansuojaa tai ihmisten ja eläinten terveyden ja elämän suojelua ((Asia 68/86, Yhdistynyt kuningaskunta v. neuvosto, Kok. 1988, s. 855, kohta 14; Asia 131/86, Yhdistynyt kuningaskunta v. neuvosto, Kok. 1988, s. 905, kohta 19; Asia C-180/96 R, Yhdistynyt kuningaskunta v. komissio, Kok. 1996, s. I-3903, kohta 63. )) ((43 ja 100 a artiklan välinen suhde on parhaillaan tuomioistuimen käsiteltävänä. )).

2. Muun muassa hedelmien ja vihannesten torjunta-ainejäämien enimmäismäärien vahvistamisesta 25. kesäkuuta 1997 annetun direktiivin 97/41/EY ((Hedelmien ja vihannesten torjunta-ainejäämien enimmäismäärien vahvistamisesta annetun direktiivin 76/895/ETY, viljojen torjunta-ainejäämistä annetun direktiivin 86/362/ETY, eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta annetun direktiivin 86/363/ETY, ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun direktiivin 90/642/ETY muuttamisesta 25. kesäkuuta 1997 annettu direktiivi 97/41/EY. EYVL L 184, 12.7.1997, sivu 33. )) osalta neuvosto on sitä mieltä, että 43 artikla on asianmukainen oikeudellinen perusta.

Sillä pyritään nimenomaan vaikuttamaan yhteisen maatalouspolitiikan tavoitteiden toteutumiseen.

Näin ollen neuvosto ei ole komission kanssa samaa mieltä siitä, että 100 a artikla olisi asianmukainen oikeudellinen perusta, vaikka direktiivin yhdenmukaistamistoimenpiteillä parannetaan kansanterveyden ja kuluttajien suojelua sekä edistetään yhteismarkkinoiden moitteetonta toimintaa.

On syytä lisätä, että kysymys perustamissopimuksen 43 ja 100 a artiklan välisestä suhteesta eläinlääkintälainsäädännön osalta on parhaillaan tuomioistuimen käsiteltävänä (katso asia C-269/97 komissio v. neuvosto).

3. Kolmansista maista yhteisöön tuotavien tuotteiden eläinlääkärintarkastusten järjestämistä koskevista periaatteista tehdyn direktiiviehdotuksen osalta neuvosto toteaa, että komissio oli alunperin perustanut ehdotuksensa perustamissopimuksen 43 artiklaan, mutta saatuaan Euroopan parlamentin lausunnon oli muuttanut perustan perustamissopimuksen 100 a artiklaksi. Muutetun ehdotuksen tarkastelu jatkuu neuvostossa ja sen pitäisi päättyä piakkoin.

4. Neuvosto ei katso, että Euroopan unionin toiminnan uskottavuus BSE-taudista aiheutuvien vaarojen vähentämiseksi kärsii, jos neuvoston päätösten oikeudellinen perusta pohjautuu vakiintuneeseen oikeuskäytäntöön Euroopan yhteisöjen tuomioistuimessa, jonka tehtäviin perustamissopimuksen tulkinta kuuluu.

5. Lopuksi neuvosto kiinnittää arvoisan parlamentin jäsenen huomion uuteen 129 artiklaan sellaisena kuin se on muutettuna Amsterdamin sopimuksella.

Ihmisten terveyden suojelun korkean tason varmistamiseksi kyseisen uuden artiklan 4 kohdassa määrätään seuraavasti:

¨Neuvosto myötävaikuttaa 189 b artiklassa määrättyä menettelyä noudattaen sekä talous- ja sosiaalikomiteaa ja alueiden komiteaa kuultuaan tässä artiklassa tarkoitettujen tavoitteiden saavuttamiseen toteuttamalla:

(...)

b) poiketen siitä mitä 43 artiklassa määrätään, eläinlääkintä- ja kasvinsuojelualalla toimenpiteitä, joiden välittömänä tarkoituksena on kansanterveyden suojeleminen;

(...).¨

Amsterdamin sopimus allekirjoitettiin 2. lokakuuta 1997 ja se tulee voimaan sen jälkeen, kun kansalliset ratifioimismenettelyt on saatettu päätökseen.